PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/028	Bratislava 11. marca 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431, zastúpenými Mgr. Petrom Ďurčekom, advokátom, Radvanská 29, 811 01 Bratislava, vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 a podľa zákona č. 71/1967 Zb. o správnom konaní (správny poriadok) v znení neskorších predpisov 

r o z h o d o l

na základe § 22 ods. 1 písm. d) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, spočívajúcej v založení spoločného podniku Slovenská produkčná, a.s., Brečtanová 1, 831 01 Bratislava spoločne kontrolovaného podnikateľmi GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 na základe Zakladateľskej zmluvy o založení akciovej spoločnosti Slovenská produkčná uzatvorenej medzi  GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a MEF HOLDING, a.s., Na příkopě 12, 11 000 Praha 1, Česká republika, IČO: 25075080 zo dňa 4. 9. 2002 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16. 11 2004 listom zaevidovaným pod číslom 5932/2004 prostredníctvom splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v založení spoločného podniku Slovenská produkčná, a.s., Brečtanová 1, 831 01 Bratislava (ďalej len „Slovenská produkčná“) spoločne kontrolovaného podnikateľmi GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 (ďalej len „Grafobal“) a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika (ďalej len Česká produkční) na základe Zakladateľskej zmluvy o založení akciovej spoločnosti Slovenská produkčná uzatvorenej medzi spoločnosťami Grafobal a MEF Holding zo dňa 4. 9. 2002 (ďalej len „Zmluva“).
 
Na základe tohto oznámenia sa dňa 16. 11. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok) začalo správne konanie vo veci predmetnej koncentrácie, ktorému bolo pridelené číslo správneho konania 0122/OK/2004, o čom úrad informoval oznamovateľa koncentrácie listom č. 6238/PMÚ SR/2004 zo dňa 1. 12. 2004.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Právny zástupca doplnil oznámenie koncentrácie listom zaevidovanými úradom pod číslom 6675/2004 dňa 20. 12. 2004. Dňom 21. 12. 2004 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 124/PMÚ SR/2005 zo dňa 10. 1. 2004.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 29. 11. 2004.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Grafobal je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 1820/B. Grafobal je spoločnosťou holdingového typu, ktorá zastrešuje činnosti jej dcérskych spoločností v oblasti výroby tovaru z papiera a lepenky (Grafobal, a.s., Skalica), tlače kníh, novín a časopisov (Slovenská Grafia, a.s., Bratislava, Polygraf Print Prešov, Bratislavské tlačiarne, a.s., Bratislava, Svornosť, a.s., Bratislava, Versus, a.s., Bratislava), distribúcie tlače, tabaku a doplnkového tovaru (MediaPrint-Kapa), reklamy (Euro RSCG Artmedia, s.r.o., Bratislava) a vo vydavateľskej činnosti (Mladé Letá, a.s., Bratislava). 

Zároveň spoločnosť Grafobal podniká spoločne s Českou produkční a Mgr. Vladimírom Komárom prostredníctvom spoločnosti MAC TV, s.r.o., Bratislava (ďalej len „Mac TV“) v oblasti prevádzkovania televízneho vysielania. Spoločnosť Mac TV poskytuje programovú službu pod názvom televízia Joj. 

Vzhľadom na to, že spoločnosť Grafobal je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Česká produkční je akciovou spoločnosťou založenou podľa českého práva, zapísaná v obchodnom registri vedeným Mestským súdom v Prahe, oddiel B, vložka 5264. Česká produkční bola v čase vzniku koncentrácie súčasťou podnikateľskej skupiny vedenej spoločnosťou MEF Holding, a.s., Praha. MEF Holding, a.s., Praha podniká najmä v oblasti prevádzkovania televízneho vysielania prostredníctvom spoločnosti CET 21, s.r.o., Praha, ktorá je držiteľom licencie na vysielanie televízie Nova. Spoločnosť Česká produkční je hlavnou servisnou spoločnosťou televízie Nova, pre ktorú vyrába pôvodné audiovizuálne diela (televízne programy, príp. iné zložky programu televízie Nova).

Spoločnosť Česká produkční je právnym nástupcom spoločnosti Nova Holding, a.s., Praha, ktorá zanikla zlúčením so spoločnosťou Česká produkční a ktorá pred 5.2.2003 pôsobila pod názvom MEF Holdnig. Z uvedeného dôvodu podáva oznámenie koncentrácie spoločnosť Česká produkční a nie spoločnosť MEF Holding, a.s., Praha.

Na území Slovenskej republiky podniká spoločnosť Česká produkční okrem spoločnosti Mac TV aj prostredníctvom spoločnosti Mag Media, a.s., Bratislava, ktorá vystupuje ako media representative televízie Joj, t.j. zabezpečuje predaj reklamného času, teleshoppingu a sponzoringu v televízii Joj.

Z vyššie uvedených skutočností vyplýva, že Česká produkční je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 5 zákona č. 136/2001 Z.z. účinného v čase koncentrácie koncentrácia podľa § 9 ods. 1 písm. b) zákona č. 136/2001 Z.z. účinného v čase koncentrácie je aj založenie spoločného podniku spoločne kontrolovaného dvoma alebo viacerými  podnikateľmi, ktorý trvale vykonáva všetky funkcie samostatného ekonomického subjektu.

Dňa 4. 9. 2002  uzavreli podnikatelia Grafobal a Česká produkčná Zmluvu, na základe ktorej vznikne akciová spoločnosť Slovenská produkčná. Podľa informácií v oznámení koncentrácie by Slovenská produkčná mala predstavovať podnik spoločne kontrolovaný dvoma alebo viacerými  podnikateľmi, ktorý trvale vykonáva všetky funkcie samostatného ekonomického subjektu

V prvom kroku úrad zisťoval, či by sa v predmetnom prípade jednalo o spoločný podnik spoločne kontrolovaný dvoma alebo viacerými podnikateľmi. Kontrolou sa podľa § 9 ods. 4 zákona č. 136/2001 Z.z. účinného v čase koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe poskytnutých údajov úrad zistil, že podnikateľ Grafobal ako aj podnikateľ Česká produkční vložia každý do vznikajúcej spoločnosti vklad zodpovedajúci 50 % podielu na základnom imaní spoločného podniku, čomu budú podľa navrhovaného znenia stanov zodpovedať aj ich podiely na hlasovaní vo valnom zhromaždení. Vzhľadom na rovnaký počet hlasov na valnom zhromaždení nebude môcť ani jeden zo spoločníkov spoločného podniku jednostranne ovplyvňovať činnosť spoločného podniku. Z uvedeného vyplýva, že žiaden zo spoločníkov nebude môcť sám vykonávať rozhodujúci vplyv na činnosť spoločného podniku, a teda vytvorený podnik bude spoločne kontrolovaný podnikateľmi Grafobal a Česká produkční.

V ďalšom kroku sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t.j. či vytvorený podnik predstavuje plnofunkčný spoločný podnik.

Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí spĺňať nasledujúce kritériá:
1.	musí mať nezávislý a dostatočný prístup k peňažným, surovinovým a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu,
2.	musí vystupovať ako nezávislý účastník trhu oddelene od zakladateľov ako samostatný predávajúci alebo kupujúci,
3.	musí mať samostatnú obchodnú politiku zameranú na dosiahnutie vlastných ekonomických záujmov a cieľov.

Z informácií predložených v oznámení koncentrácie vyplýva, že Slovenská produkčná bude samostatný právny a ekonomický subjekt, ktorý bude pôsobiť ako nezávislý účastník trhu oddelene od zakladateľov a bude vykonávať všetky funkcie ako iné osoby podnikajúce na tom istom trhu a za týmto účelom bude mať dostatočné finančné ako aj personálne zdroje. Aj napriek tomu úrad na základe nižšie uvedených skutočností zistil, že sa nejedná o plnofunkčný spoločný podnik.

Úrad zistil, že funkciou spoločnosti Slovenská produkčná je zabezpečovať výkon servisných činností potrebných na prevádzkovanie vysielanie televízie Joj. Pôsobenie spoločného podniku bude nezávislé od zakladateľov, ale spoločnosť Slovenská produkčná bude vykonávať všetky funkcie výlučne v súvislosti so servisnou činnosťou pre televíziu Joj. Slovenská produkčná bude na základe zmluvne upraveného vzťahu pracovať pre držiteľa licencie televízie Joj – spoločnosť Mac TV, pričom je vzhľadom na vlastnícku štruktúru v oboch spoločnostiach vysoko nepravdepodobné, že bude takúto činnosť vykonávať aj pre iných prevádzkovateľov televízneho vysielania. Slovenská produkčná teda nebude vykonávať činnosť ako nezávislý výrobca audiovizuálnych diel pre iné televízie ako televíziu Joj a tržby bude dlhodobo získavať od spoločnosti Mac TV.

Z uvedeného vyplýva, že spoločný podnik nebude hrať aktívnu úlohu na trhu a nebude vystupovať ako nezávislý účastník trhu, pretože výsledky svojej činnosti bude dodávať výlučne dcérskej spoločnosti svojich zakladateľov a nebude súťažiť o zákazky iných odberateľov. Taktiež nebude mať samostatnú aktívnu obchodnú politiku zameranú na dosiahnutie svojich ekonomických zámerov a cieľov, keďže výrobou audiovizuálnych diel bude len sledovať a napĺňať potreby spoločnosti Mac TV.

Na základe vyššie uvedených skutočností úrad zistil, že na základe Zmluvy sa vytvorí spoločný podnik, ktorý bude spoločne kontrolovaný dvoma podnikateľmi ale nebude predstavovať podnik, ktorý trvale vykonáva všetky funkcie samostatného ekonomického subjektu. Z uvedeného dôvodu nedochádza na základe Zmluvy ku koncentrácii podľa § 9 ods. 1 písm. b) v spojení s § 9 ods. 5 zákona č. 136/2001 Z.z. účinného v čase koncentrácie. Preto úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Peter Ďurček
advokát
Radvanská 29
811 01  Bratislava